**Prifysgol Caerdydd**

**Canllawiau ar gyfer llenwi’r templed Asesiad Effaith ar Gydraddoldeb (AEG)**

I'w ddefnyddio ochr yn ochr â’r templed AEG

[**http://www.cardiff.ac.uk/public-information/equality-and-diversity/equality-impact-assessment**](http://www.cardiff.ac.uk/public-information/equality-and-diversity/equality-impact-assessment)

**Asesiad Effaith ar Gydraddoldeb (AEG)**

**Nodiadau cyfarwyddyd a thempled**

Mae’n ofynnol i’r Brifysgol ddangos ei bod wedi rhoi ‘sylw dyledus’ i effaith bosibl ei pholisïau, ei phrosesau a’i phenderfyniadau ar y ‘nodweddion gwarchodedig’[[1]](#footnote-1) a nodwyd o dan Ddeddf Cydraddoldeb 2010. Datblygwyd y canllawiau canlynol i’w defnyddio ar y cyd â’r templed AEG. Mae canllawiau pellach ar gael ynghylch pryd y dylid ystyried asesiad effaith ar gydraddoldeb a phwy sy'n gyfrifol am y broses.

Ni ddylai cynnal Asesiad Effaith ar Gydraddoldeb beri oedi nac atal y Brifysgol rhag gwneud penderfyniadau. Yn hytrach, bydd yn gyfle i ystyried sut y mae penderfyniadau, polisïau ac ati yn effeithio ar bobl sydd â nodweddion gwarchodedig. Bydd hefyd yn darparu trywydd archwilio, gan alluogi’r Brifysgol i ddangos bod ei phenderfyniadau yn bwyllog, yn deg, yn dryloyw ac yn ystyried anghenion grwpiau gwahanol a’r effeithiau arnyn nhw.

Dylid cynnal yr AEG yn ystod y cam ffurfiannol fel ei fod yn rhan annatod o’r broses gwneud penderfyniadau. Ni ddylid ei wneud, felly, ar ôl i gynigion gael eu mabwysiadu. Gellir diweddaru AEG yn ôl y gofyn wrth i’r cynigion gael eu gweithredu.

Bydd yr Asesiad yn galluogi llunwyr penderfyniadau i fynd i'r afael â thri chwestiwn sylfaenol:

1. A oes unrhyw wahaniaethu uniongyrchol?
2. A oes unrhyw botensial ar gyfer gwahaniaethu anuniongyrchol?
3. Beth yw’r effeithiau andwyol posibl ar y rhai sydd â nodweddion gwarchodedig a sut yr eir i'r afael â nhw?

Dylai’r amser a'r ymdrech a roddir i gynnal yr Asesiad fod yn **gymesur** â’r penderfyniad sy’n cael ei wneud (y cynigion).

**Cymorth a chyngor**

Mae cymorth a chyngor ar gynnal AEG yn gyffredinol neu drefnu hyfforddiant ar gael gan:

**Catrin Morgan, Rheolwr Cydraddoldeb ac Amrywiaeth, Adran Cynllunio Strategol a Llywodraethu,** morganca5@caerdydd.ac.uk 029 20870230 neu

**Sut mae cwblhau AEG?**

**Dechrau arni**

Y man cychwyn ar gyfer AEG yw casglu gwybodaeth a data am y grwpiau neu’r unigolion y gallai’r cynigion effeithio arnynt. Gall hyn gynnwys staff, myfyrwyr neu randdeiliaid allanol y mae effaith arnynt yn debygol. Dylai hyn roi syniad hefyd o lefel y gwaith pellach sydd ei angen i ymgymryd ag Asesiad mwy cadarn o’r Effaith ar Gydraddoldeb (cymesuredd).

Dylai’r wybodaeth a gasglwch gael ei dadansoddi. Ymysg y pethau sylfaenol y dylech eu hystyried mae:

* Nifer y staff yr effeithir arnynt[[2]](#footnote-2).
* Nifer y myfyrwyr/defnyddwyr gwasanaethau yr effeithir arnynt,
* Data cydraddoldeb y gweithwyr a’r myfyrwyr yr effeithir arnynt[[3]](#footnote-3),
* Defnyddio’r data ac unrhyw wybodaeth/dystiolaeth arall i feincnodi a phrofi cymesuredd neu effeithiau andwyol.
* Gwybodaeth am randdeiliaid allanol a goblygiadau o ran cydraddoldeb.

Fel man cychwyn, gall hefyd fod yn ddefnyddiol ystyried:

* Yr effaith bosibl ar y rhai ag amgylchiadau penodol neu ofynion penodol o ran cymorth, mynediad neu ofynion eraill
* Cyfleoedd i hyrwyddo ‘gweithredu cadarnhaol’ a hyrwyddo cysylltiadau da (e.e. os bydd y data’n dangos tan-gynrychiolaeth neu ddiffyg ymgysylltu gan rai grwpiau)

Mae’n bwysig eich bod yn ystyried yr effaith debygol neu wirioneddol yn ôl oedran, anabledd, ailbennu rhywedd, beichiogrwydd a mamolaeth, hil, crefydd neu gred (gan gynnwys diffyg cred), rhyw a chyfeiriadedd rhywiol. Hefyd, gan ei bod yn sefydliad sector cyhoeddus, mae'n ofynnol bod Prifysgol Caerdydd yn asesu effaith y ffordd y mae'n gweithio mewn perthynas â’r iaith Gymraeg. Felly, ystyrir yr effaith ar y defnydd o'r iaith Gymraeg hefyd yn ystod y broses hon/cam hwn.

**Terminoleg**

At ddibenion y ‘pecyn cymorth’ AEG hwn, defnyddir y derminoleg ganlynol:

‘Rhai yr effeithir arnynt’ - defnyddir hyn yma i gyfeirio at unrhyw un y gallai’r cynnig effeithio’n uniongyrchol neu’n anuniongyrchol arnyn nhw (gweler troednodyn 1.)

‘Mewn perygl’ - defnyddir hyn yma yng nghyd-destun dileu swyddi/ad-drefnu ac fe’i defnyddir i ddangos bod posibilrwydd y bydd swydd yn cael ei dileu.

**Ffynonellau Data Defnyddiol ar gyfer Asesiadau Effaith ar Gydraddoldeb**

Wrth gynnal Asesiad Effaith ar Gydraddoldeb, mae'n bwysig ystyried y data sydd ar gael i chi.  Mae llawer o ffynonellau, yn rhai mewnol ac allanol, a chafwyd bod y canlynol yn ddefnyddiol i eraill wrth ystyried Asesiadau Effaith ar Gydraddoldeb.

 **Ffynonellau mewnol:**

Yr adroddiadau blynyddol ar gynnydd y [**Cynllun Cydraddoldeb Strategol**](http://www.cardiff.ac.uk/public-information/equality-and-diversity/strategic-equality-plan) ac adroddiadau monitro ar ddata staff a myfyrwyr. Mae’r adroddiadau hyn yn rhoi gwybodaeth fanwl â data ynghylch staff a myfyrwyr, yn bennaf ar lefel y Brifysgol ond gyda rhywfaint o wybodaeth ar lefel yr Ysgol.

**Gwrthrychau busnes**
Mae adroddiadau a ysgrifennwyd ymlaen llaw wedi cael eu cynllunio yn y Gwrthrychau Busnes, a gellir “adnewyddu” y rhain, fel bod data cyfredol o gronfeydd data’r Brifysgol yn cael ei gynnwys yn yr adroddiad. Dyma adnodd defnyddiol os bydd angen i chi dyrchu i fanylion cwrs neu raglen.  Bydd angen cyfrinair arnoch chi ac mae hyfforddiant ar gael.

**Ffynonellau allanol (defnyddiol ar gyfer meincnodi):**

[Equality in Higher Education: statistical report 2014 (Yr Uned Hyrwyddo Cydraddoldeb)](http://www.ecu.ac.uk/guidance-resources/using-data-and-evidence/statistics-report/)Mae'r adroddiad hwn yn cyflwyno dadansoddiad o broffiliau rhywedd, ethnigrwydd, anabledd ac oedran y gweithlu Addysg Uwch (Rhan 1: staff) a myfyrwyr llawn amser a rhan-amser (Rhan 2: myfyrwyr) yn ystod pob blwyddyn academaidd. Gan ddefnyddio data o gofnodion staff a myfyrwyr yr Asiantaeth Ystadegau Addysg Uwch (HESA) mae’r adroddiad hefyd yn dangos cynnydd cydraddoldeb yn y meysydd hyn dros amser.

[Stats Cymru   (Llywodraeth Cymru)](https://statswales.wales.gov.uk/Catalogue/Education-and-Skills/Post-16-Education-and-Training/Higher-Education/Performance-Indicators)Mae StatsCymru yn wasanaeth di-dâl i’w ddefnyddio, sy’n caniatáu i chi weld, defnyddio, creu a lawrlwytho tablau data ar gyfer Cymru. Mae’n cynnwys gwybodaeth gyffredinol am economi a phoblogaeth Cymru ac ystadegau penodol hefyd ynghylch y sector addysg uwch yng Nghymru. Mae’r wybodaeth yn cynnwys nifer y myfyrwyr a’r staff, dangosyddion perfformiad a sefyllfa ariannol sefydliadau.

[InfoBase Cymru](http://www.infobasecymru.net/IAS/)Mae’r adnodd hwn yn cael ei ddatblygu a’i gefnogi gan Uned Ddata Llywodraeth Leol - Cymru, ac mae’n cynnwys data ar amrywiaeth o ystadegau economaidd a chymdeithasol ar gyfer Cymru. Gall ystadegau fod yn seiliedig ar gôd post neu ar lefel ranbarthol.

[Llywodraeth Cymru - Ystadegau ac Ymchwil](http://gov.wales/statistics-and-research/?lang=en)Casgliad o adroddiadau sydd â sail ystadegol, yn ôl pwnc, gan gynnwys Cydraddoldeb ac Amrywiaeth.

**Awgrymiadau allweddol ar gyfer cwestiynau ar y Templed AEG**

I’ch helpu i ateb cwestiynau ar y templed mae rhestr o awgrymiadau allweddol ar gyfer pob cwestiwn. Nid yw hon yn rhestr hollgynhwysol, ac efallai na fydd angen i chi ystyried pob awgrym, ond mae’n fan cychwyn i’ch helpu i feddwl am yr wybodaeth berthnasol a chasglu’r wybodaeth honno.

**1. Diben y cynnig neu'r penderfyniad sy'n ofynnol**

**Awgrymiadau allweddol**

**Datblygu/adolygu Polisi / Gweithdrefn**

* Ai polisi neu weithdrefn newydd sydd yma? Os na, a gynhaliwyd AEG yn flaenorol? Pa gamau a gymerwyd yn flaenorol?

**Prosiectau/Mentrau/Penderfyniadau**

* Amlinellu’r achos busnes h.y. pam mae hyn yn cael ei wneud, gyrwyr polisi, blaenoriaethau strategol, rhesymau ariannol ac ati.

**Ailstrwythuro ac Ad-drefnu**

* Pa wasanaeth / ddarpariaeth / ysgol neu adran fydd yn destun ailstrwythuro / ad-drefnu?
* Amlinellu’r achos busnes h.y. pam mae hyn yn cael ei wneud, gyrwyr polisi, blaenoriaethau strategol, rhesymau ariannol ac ati.
* Beth yw’r berthynas ag achosion eraill o ailstrwythuro / ad-drefnu, os yw hynny’n berthnasol?

**2. Y dystiolaeth a ddefnyddiwyd/ystyriwyd (gan gynnwys manylion yr hyn mae’r dystiolaeth yn ei ddangos mewn perthynas â nodweddion gwarchodedig)**

**Awgrymiadau allweddol**

Mae'n bwysig eich bod yn ystyried yr wybodaeth sydd ar gael a fydd yn rhoi gwybod i chi am effaith bosibl y cynigion ar y rhai sydd â nodweddion gwarchodedig. Nid yw diffyg data yn ddigon o reswm i ddod i'r casgliad nad oes unrhyw effaith.

* Pa wybodaeth / ddata gyfredol a ddefnyddiwyd gennych? (gweler y ffynonellau data defnyddiol uchod)
* Ar gyfer ailstrwythuro ac ad-drefnu **-** nodwch a chynhwyswch yr holl dystiolaeth a ddefnyddiwyd,[[4]](#footnote-4) gan gynnwys: niferoedd y swyddi yr effeithir arnynt, wedi eu dadansoddi yn ôl nodwedd warchodedig, cymhariaeth â chyfansoddiad y staff fel bo’n berthnasol, h.y. Ysgol, is-adran, gwasanaeth,
* Nodi a chynnwys nifer y staff a’r myfyrwyr yr effeithir arnynt, wedi’u rhannu yn ôl nodweddion gwarchodedig a gwybodaeth berthnasol arall, e.e. gweithio’n rhan amser, dull presenoldeb,
* Pa ymchwil neu ddata arall sydd ar gael yn lleol neu’n genedlaethol a allai lywio’r asesiad effaith ar wahanol grwpiau cydraddoldeb.
* Os oes unrhyw fylchau yn y dystiolaeth sut gallwn ni ymdrin â hynny? E.e. os nad yw'r effaith ar wasanaethau yn hysbys, beth allwn ni ei wneud i fynd i'r afael â hynny?
* A oes unrhyw wybodaeth ar gael (yn lleol/yn genedlaethol) am sut mae polisïau/gweithdrefnau/mentrau tebyg wedi effeithio ar wahanol grwpiau cydraddoldeb (gan gynnwys unrhyw effaith gadarnhaol)?

**3. Ymgynghori**

**Awgrymiadau allweddol**

* Beth yw'r trefniadau ar gyfer ymgysylltu ac ymgynghori?
* Sut rydych chi wedi ymgynghori â staff / myfyrwyr / defnyddwyr gwasanaethau? **Noder - dylai unrhyw ymgynghoriad â staff hefyd gynnwys staff ar absenoldeb mamolaeth ac ar absenoldeb salwch.**
* Sut rydych chi wedi ymgynghori â phartneriaid/rhanddeiliaid? Undebau Llafur? Undeb y Myfyrwyr?
* Sut cafodd y cynigion eu cyfleu? A ganiatawyd digon o amser ar gyfer cyfathrebu drwy'r post (os oes angen)?
* Beth yw'r trefniadau ar gyfer ymgysylltu ac ymgynghori wrth i’r penderfyniad (e.e. ailstrwythuro/ad-drefnu) gael ei weithredu?
* Amlinellu canlyniad yr ymgyngoriadau.
* Nodi ymgyngoriadau at y dyfodol sydd i’w cynnwys yn y Cynllun Gweithredu AEG

**4. Asesu’r effaith debygol**

**Awgrymiadau allweddol**

|  |
| --- |
| **Ailstrwythuro ac ad-drefnu:** * Beth yw’r effaith debygol neu wirioneddol a gaiff yr ailstrwythuro/ad-drefnu yn gyffredinol ac ar grwpiau penodol? (oedran, anabledd, ailbennu rhywedd, beichiogrwydd a mamolaeth, hil, crefydd neu gred (gan gynnwys diffyg cred), rhyw, cyfeiriadedd rhywiol a’r iaith Gymraeg). Gellir defnyddio’r tabl yn Atodiad 2 i’r templed i strwythuro eich ymateb.
* Nodi’r effaith o ran staff a gwasanaethau i fyfyrwyr neu eraill.
* Nodi unrhyw effeithiau andwyol a gwahaniaethu (uniongyrchol ac anuniongyrchol).
* A ellir esbonio’r effaith andwyol (a oes modd ei chyfiawnhau, a yw’n ddilys neu’n gymesur?)
* Os nad yw’r effaith yn amlwg ar unwaith oherwydd na fydd y canlyniadau yn amlwg, nodwch pryd a beth byddwch chi’n ei wneud i nodi'r rhain (eu cynnwys yn y Cynllun Gweithredu AEG).

**Ailstrwythuro ac Ad-drefnu - ystyried yr effaith ar fyfyrwyr/defnyddwyr gwasanaethau**:* A fydd gostyngiad yn nifer y modiwlau ar gwrs? Os felly, beth yw proffil amrywiaeth y myfyrwyr sy'n dewis astudio’r cwrs hwn? I wneud hyn bydd angen i chi gasglu gwybodaeth am broffil amrywiaeth y myfyrwyr yn ôl nodwedd warchodedig (i’r graddau y mae hynny ar gael).
* A fydd yr ailstrwythuro’n arwain at ostyngiad yn y gwasanaeth i fyfyrwyr neu eraill? Os felly, a ddefnyddir y gwasanaeth yn fwy gan grŵp sy'n rhannu nodwedd warchodedig, e.e. myfyrwyr anabl?
* A allai fod effaith benodol ar unrhyw un o'r grwpiau â nodweddion gwarchodedig petai newid neu leihad ym modiwlau’r cwrs/yn y gwasanaeth neu'r ffordd y’u darperir?
* A fydd cyrsiau neu wasanaethau’n cael eu darparu mewn ffordd wahanol e.e. gwahanol adeg o'r dydd neu leoliad gwahanol? Sut gallai hyn effeithio ar grwpiau gwahanol? Cofiwch y gallai newid yn y ddarpariaeth wneud rhai gwasanaethau yn fwy hygyrch i rai, a dylid cofnodi hynny hefyd.

**Ailstrwythuro ac Ad-drefnu - ystyried yr effaith ar staff:*** A yw’r dadansoddiad o broffil amrywiaeth y staff yn amlygu bod y staff dan sylw yn cynrychioli canran uwch o un nodwedd nag un arall? Os felly, a oes unrhyw beth y gellir ei wneud i leihau’r effaith e.e. addasiadau rhesymol ar gyfer staff anabl, cyfleoedd i weithio’n rhan amser os oes rhagor o fenywod yn gweithio’n rhan amser?
* A allai fod effaith benodol ar unrhyw un o’r grwpiau â nodweddion gwarchodedig o ganlyniad i’r ailstrwythuro/ad-drefnu?
* A oes graddau lle mae canran uwch o grŵp â nodwedd warchodedig mewn perygl?
* Ystyried y strwythur newydd: a oes newidiadau i ddarpariaeth gwasanaethau/cyrsiau (e.e. amseroedd, lleoliad)? A fydd hyn yn achosi problem ar gyfer patrymau gwaith grŵp penodol neu a fydd yn darparu rhagor o gyfleoedd?

**Unwaith y penderfynwyd pa swyddi fydd yn cael eu dileu, bydd angen ailadrodd pob cam o dan adrannau 2-4, gan newid y tablau i adlewyrchu data ar gyfer y rhai sydd wedi eu dewis ar gyfer dileu swyddi.**  |

|  |
| --- |
| **Polisi/Gweithdrefn a datblygu/adolygu Prosiectau/Mentrau/Penderfyniadau:** * Beth yw’r effaith debygol neu wirioneddol yn gyffredinol ac ar grwpiau penodol? (oedran, anabledd, ailbennu rhywedd, beichiogrwydd a mamolaeth, hil, crefydd neu gred (gan gynnwys diffyg cred), rhyw, cyfeiriadedd rhywiol a’r iaith Gymraeg). Gellir defnyddio’r tabl yn Atodiad 1 i’r templed i strwythuro eich ymateb.
* Nodi’r effaith o ran staff a gwasanaethau i fyfyrwyr neu eraill.
* Nodi unrhyw effeithiau andwyol a gwahaniaethu (uniongyrchol ac anuniongyrchol).
* A ellir esbonio’r effaith andwyol (a oes modd ei chyfiawnhau, neu a yw’n ddilys?)
* Os nad yw’r effaith yn amlwg ar unwaith oherwydd na fydd y canlyniadau yn amlwg, nodwch pryd a beth byddwch chi’n ei wneud i nodi'r rhain (eu cynnwys yn y Cynllun Gweithredu AEG).

**Wrth ystyried yr effaith ar fyfyrwyr/defnyddwyr gwasanaethau**:* A allai fod effaith benodol ar unrhyw un o’r grwpiau â nodweddion gwarchodedig os gweithredir y polisi/prosiect/penderfyniad ac ati?
* A yw’r iaith/derminoleg a ddefnyddir yn cynnwys pob grŵp?
* A fydd cyrsiau neu wasanaethau’n cael eu darparu mewn ffordd wahanol e.e. gwahanol adeg o'r dydd neu leoliad gwahanol? Sut gallai hyn effeithio ar grwpiau gwahanol? Cofiwch y gallai newid yn y ddarpariaeth wneud rhai gwasanaethau yn fwy hygyrch i rai, a dylid cofnodi hynny hefyd.

**Wrth ystyried yr effaith ar staff:*** A allai fod effaith benodol ar unrhyw un o’r grwpiau sydd â nodweddion gwarchodedig o ganlyniad i weithredu?
* A yw’r iaith/derminoleg a ddefnyddir yn y polisi/weithdrefn ac ati yn cynnwys pob grŵp?

**Yn y fan hon, rhaid i berchennog y polisi wneud penderfyniad yn seiliedig ar yr holl wybodaeth berthnasol a chofnodi’r rhesymau am hynny.** |

Yn y fan hon, os nad ydych wedi nodi unrhyw effeithiau andwyol nac unrhyw fater sy’n peri pryder, nid oes angen i chi ateb adran 5, ac efallai na fydd angen i chi lenwi adran 7, ond bydd angen i chi ystyried trefniadau monitro (adran 6) a chyhoeddi eich Asesiad Effaith ar Gydraddoldeb (adran 8).

**5. Pa gamau y gellir eu cymryd i fynd i'r afael ag unrhyw effeithiau andwyol?**

**Awgrymiadau allweddol**

* Os ydych wedi nodi unrhyw effeithiau andwyol ar staff, beth allwch chi ei wneud i fynd i'r afael â’r effeithiau hynny?
* Lle nodir effaith ar grwpiau penodol o fyfyrwyr neu ddefnyddwyr gwasanaeth, beth sy’n cael ei gynnig i ymdrin â’r effaith honno?
* Nodwch pa gasgliadau rydych wedi eu cyrraedd a’r camau gweithredu a gynigir (esboniwch y rhesymau am hynny).
* Dewisiadau ar gyfer gweithredu:
	+ Dim angen newid mawr,
	+ Gwneud addasiadau i fynd i'r afael â’r materion a nodwyd,
	+ Parhau (cymhwyso cyfiawnhad gwrthrychol),
	+ Aros ac ailystyried y cynigion.

**6. Trefniadau monitro**

**Awgrymiadau allweddol**

* Beth yw'r cynlluniau i fonitro’r effaith wirioneddol a/neu derfynol? (Bydd yr AEG yn helpu i ragweld yr effaith debygol ond efallai na fydd yr effaith derfynol yn hysbys tan ar ôl gweithredu).
* Beth yw'r cynigion ar gyfer adolygu ac adrodd ar yr effaith wirioneddol?
* Gall hyn fod yn berthnasol i staff yn ogystal ag effeithio ar wasanaethau.

**7. Cynllunio gweithredu**

**Awgrymiadau allweddol**

* Rhaid cynnwys unrhyw gamau gweithredu a nodwyd gennych mewn cynllun gweithredu CAMPUS a rhaid eu rhoi ar waith. Fel lleiafswm, dylai hyn gynnwys cam(au) gweithredu, canlyniadau, enw swyddog cyfrifol ac amserlen.
* Dylid cynnwys y camau a nodwyd yn y cynlluniau Ysgol/Is-adran/Strategol perthnasol.
* Dylai cynllun gweithredu gynnwys:
	+ Trefniadau monitro ar gyfer yr effaith wirioneddol ar grwpiau gwahanol (e.e. staff, myfyrwyr, defnyddwyr gwasanaethau eraill, rhanddeiliaid ac ati)
	+ Unrhyw ymgynghori pellach neu dystiolaeth ychwanegol sydd i’w chasglu,
	+ Camau gweithredu a nodwyd i leihau neu liniaru effeithiau andwyol,
	+ Unrhyw gamau gweithredu ychwanegol a nodwyd neu sy’n ofynnol.

**8. Cyhoeddi’r Asesiad Effaith ar Gydraddoldeb**

**Awgrymiadau allweddol**

* Gellir defnyddio’r templed AEG yn adroddiad os bydd angen. Fel arall, gellir defnyddio'r wybodaeth yn sail ar gyfer ysgrifennu adroddiad,
* Dylid sicrhau bod yr AEG ynghlwm wrth adroddiadau sy’n mynd i'r Pwyllgorau/Byrddau perthnasol fydd yn adolygu/cytuno ar ffocws yr AEG, e.e. ailstrwythuro/ad-drefnu neu ddatblygu polisi,
* Noder - gan fod Asesiadau Effaith ar Gydraddoldeb yn ddogfennau cyhoeddus, gellir eu cyhoeddi ar wefan y Brifysgol. Fodd bynnag, bydd data sensitif a fyddai'n golygu bod modd adnabod unigolion yn cael ei ddileu cyn cyhoeddi.

**Cyhoeddi**

O dan y Dyletswyddau Penodol i Gymru sy’n rhan o Ddeddf Cydraddoldeb 2010 mae'n rhaid gwneud trefniadau i gyhoeddi adroddiadau os yw’r asesiad yn dangos bod effaith sylweddol yn debygol ar allu awdurdod i gydymffurfio â’r ddyletswydd gyffredinol.

Mae Asesiadau Effaith ar Gydraddoldeb yn ddogfennau cyhoeddus ac yn agored i graffu arnynt. Felly unwaith y cytunir ar AEG gan y swyddog atebol neu bwyllgor, dylid anfon copi ymlaen at Catrin Morgan, Rheolwr Cydraddoldeb ac Amrywiaeth, Adran Cynllunio Strategol a Llywodraethu. Yna gall casgliad canolog o asesiadau effaith ar gydraddoldeb gael ei ddatblygu a’i gyhoeddi ar wefan y Brifysgol, fel y bo'n briodol.

1. O dan Ddeddf Cydraddoldeb 2010, dyma’r nodweddion gwarchodedig: oedran, anabledd, ailbennu rhywedd, beichiogrwydd a mamolaeth, priodas a phartneriaeth sifil (ym maes cyflogaeth), hil, crefydd neu gred, rhyw, cyfeiriadedd rhywiol. [↑](#footnote-ref-1)
2. Noder – defnyddir “effeithio” yma yn yr ystyr ehangaf. Gellir effeithio ar staff a myfyrwyr mewn nifer o ffyrdd - er enghraifft, newid rôl swydd / newidiadau i gynnwys cyrsiau, neu ad-drefnu swyddi neu gyrsiau. Dylai’r Asesiad chwilio hefyd am gyfleoedd i nodi effaith gadarnhaol e.e. cyfleoedd i fynd i’r afael â than-gynrychiolaeth neu i ddiwallu anghenion penodol. Os yw’r AEG yn ymdrin â dileu swyddi/ad-drefnu, bydd angen iddo edrych ar y rhai sydd ‘mewn perygl’ y bydd eu swyddi’n cael eu dileu a’r rhai y gallai dileu swyddi effeithio arnynt, gan gynnwys staff sy’n weddill (e.e. llwyth gwaith) a myfyrwyr (e.e. fel defnyddwyr gwasanaethau). [↑](#footnote-ref-2)
3. Noder - mae llawer o'r data hwn yn debygol o fod yn ddata personol sensitif a chaiff ei drin yn unol â Deddf Diogelu Data 1998 [↑](#footnote-ref-3)
4. Cynhwysir tablau a awgrymir yn Atodiad 1 i’r templed [↑](#footnote-ref-4)